VDSS Sklep Psp 17/2019
Sodna praksa Višjega delovnega in socialnega sodišča, 2019-03-14

Edo Škrabec (preds.), Jože Cepec (poroč.), Elizabeta Šajn Dolenc

ustavitev postopka - pravočasen umik tožbe - odločitev o pravdnih stroških

Ko ZPP v prvem odstavku 158. člena določa, da mora tožeča stranka, ki tožbo umakne, nasprotni stranki povrniti pravdne stroške, razen če jo umakne takoj po tem, ko tožena stranka izpolni zahtevek, se v tem ne določa, da ob umiku tožbe tožnik stroškov ne nosi le v primeru takojšnjega umika. ZPP v tem določilu le preprečuje nastajanje morebitnih nadaljnjih (nepotrebnih) pravdnih stroškov. Čeprav tožnik tožbe ni umaknil (takoj) po izpolnitvi zahtevka, takšna "zamuda" ni imela nobenih stroškovnih posledic.

Pritožba se zavrne in se potrdi sklep sodišča prve stopnje v izpodbijanem delu (II. točka izreka).

1. Sodišče prve stopnje je ustavilo postopek (I. točka izreka) in toženki naložilo povrniti stroške postopka tožniku v višini 206,55 EUR, skupaj z zakonskimi zamudnimi obrestmi (II. točka izreka).

2. Zoper II. točko izreka sklepa se zaradi zmotne uporabe materialnega prava pritožuje tožena stranka. Sodišče je odločitev oprlo na 154. in 155. člen ZPP, kar je po mnenju tožene stranke zmotno. Sodišče svojo odločitev o stroških zmotno utemeljuje na argumentu, da je bila tožba potrebna. ZPP v 158. členu določi zgolj, da je tožeča stranka v primeru umika tožbe zaradi izpolnitve tožbenega zahtevka oproščena stroškovne posledice le, če tožbo umakne takoj po izpolnitvi zahtevka. V konkretnem primeru je tožena stranka prostovoljno izpolnila tožbeni zahtevek, tožena stranka pa tožbe ni umaknila pravočasno. Tožena stranka je sodišču posredovala obvestilo o izpolnitvi tožbenega zahtevka dne 19. 1. 2018, plačilo je prejela dne 28. 12. 2017, tožbo pa umaknila 20. 11. 2018, torej ne tako, kot to določa ZPP. ZPP standard pravočasnosti umika tožbo na podlagi določbe 158. člena veže na prostovoljno izpolnitev tožbenega zahtevka. Tega pa ni mogoče obravnavati kot uspeh tožnika v postopku. Tudi ne drži razlog izpodbijanega sklepa v 5. točki obrazložitve, da ob izpolnitvi zahtevka (28. 12. 2017) do umika tožbe (20. 11. 2018) nobena od strank ni opravljala procesnih dejanj, saj je toženka naslovnemu sodišču posredovala obvestilo o izpolnitvi tožbenega zahtevka dne 19. 1. 2018 in z njim sodišče in nasprotno stranko v procesnem smislu seznanila z izpolnitvijo tožbenega zahtevka.

4. Na podlagi drugega odstavka 350. člena v zvezi s 366. členom Zakona o pravdnem postopku (ZPP-UPB3, Ur. l. RS, št. 73/2007 s spremembami) je pritožbeno sodišče preizkusilo izpodbijani del sklepa sodišča prve stopnje v mejah razlogov, navedenih v pritožbi in v skladu z drugim odstavkom 350. člena ZPP. Po navedenem preizkusu je ugotovilo, da sodišče prve stopnje ni zagrešilo absolutnih bistvenih kršitev določb postopka, na katere pazi po uradni dolžnosti, da je popolnoma in pravilno ugotovilo dejansko stanje in na tako ugotovljeno dejansko stanje tudi pravilno uporabilo materialno pravo.

5. Sodišče prve stopnje je z izpodbijanim delom sklepa odločilo o stroških postopka po umiku tožbe na podlagi 154. in 155. člena ZPP v zvezi s prvim odstavkom 158. člena ZPP.

6. Sodišče prve stopnje je pravilno uporabilo določilo prvega odstavka 158. člena ZPP. Pri tem je potrebno ugotoviti, da se določba drugega odstavka 154. člena in prvega odstavka 158. člena ZPP ne izključujeta, temveč dopolnjujeta.

7. Ko ZPP v prvem odstavku 158. člena določa, da mora tožeča stranka, ki tožbo umakne, nasprotni stranki povrniti pravdne stroške, razen če jo umakne takoj po tem, ko tožena stranka izpolni zahtevek, se v tem ne določa, da ob umiku tožbe tožnik stroškov ne nosi le v primeru takojšnjega umika. ZPP v tem določilu le preprečuje nastajanje morebitnih nadaljnjih (nepotrebnih) pravdnih stroškov. Čeprav tožnik tožbe ni umaknil (takoj) po izpolnitvi zahtevka, takšna "zamuda" ni imela nobenih stroškovnih posledic.

8. Posredovano obvestilo tožene stranke o izpolnitvi tožbenega zahtevka z dne 19. 1. 2018 se nanaša le na to, da je tožena stranka tako sodišče kot tožečo stranko v procesnem smislu seznanila z izpolnitvijo tožbenega zahtevka, po tem pa toženi stranki do umika tožbe niso nastajali več nobeni stroški.

9. Z izpodbijano II. točko izreka je sodišče prve stopnje ob pravilni uporabi prvega odstavka 158. člena ZPP tožniku utemeljeno dosodilo 206,55 EUR stroškov postopka. Po ustaljeni sodni praksi se navedena določba ZPP razlaga in uporaba tako, da je tožeča stranka upravičena do povračila stroškov, če tožbo umakne takoj, ko tožena stranka izpolni obveznost. Takšno dejansko procesno stanje je podano tudi v predmetni zadevi.

10. Na podlagi navedenega je pritožbeno sodišče zavrnilo pritožbo tožene stranke in potrdilo izpodbijani del (II. točko izreka) sklepa sodišča prve stopnje v skladu z 2. točko 365. člena ZPP.

Zakon o pravdnem postopku (1999) - ZPP  - člen 154, 155, 158, 158/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.